তথ্যবিবরণী                                                                                 নম্বর : ১২১

**ক্ষমতায় থাকলে বিনয়ী হতে হয়**

**-- তথ্য ও সম্প্রচার মন্ত্রী**

ঢাকা, ৩১ আষাঢ় (১৫ জুলাই) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘আমার দলের নেতাকর্মীদের সবসময় বলি, ক্ষমতায় থাকলে বিনয়ী হতে হয়, মাথা নিচু করে চলতে হয়, বিনয় মানুষকে মহান করে।’

আজ রাজধানীর মিন্টো রোডের সরকারি বাসভবন থেকে অনলাইনে সংযুক্ত হয়ে চট্টগ্রামের ষোলশহরে এলজিইডি ভবনের কামরুল ইসলাম সিদ্দিকী মিলনায়তনে রাঙ্গুনিয়া সমিতি আয়োজিত সুধী সমাবেশে প্রধান অতিথির বক্তব্যে মন্ত্রী এসব কথা বলেন।

চট্টগ্রাম ৭ আসনের সংসদ সদস্য হাছান বলেন, ‘আমি সবসময় এলাকার মানুষের পাশে থাকার চেষ্টা করি। সরকারের মন্ত্রী ও দলের গুরুত্বপূর্ণ দায়িত্ব পালনের পাশাপাশি আমি প্রতি সপ্তাহে চট্টগ্রামে ও রাঙ্গুনিয়ায় যাই।’

কেউ স্বীকার করুক বা না করুক গত সাড়ে চৌদ্দ বছরে প্রধানমন্ত্রী ও আওয়ামী লীগ সভাপতি জননেত্রী শেখ হাসিনার নেতৃত্বে দেশ অনেক এগিয়ে গেছে উল্লেখ করে মন্ত্রী বলেন, ‘সরকার পরিচালনা করতে গিয়ে ভুলত্রুটি থাকবে, ভুলত্রুটি মানুষেরই হয়। পৃথিবীর কোনো সরকার শতভাগ নির্ভুল কিছু করতে পারে না। পাঁচশ’ বছর অতীতের সরকারেও ভুল ছিল, আগামী পাঁচশ’ বছর পরের সরকারেরও ভুল থাকবে। তবে দেখতে হবে সরকার দেশটাকে এগিয়ে নিয়ে গেছে কি না।’

আওয়ামী লীগ সরকারের নেতৃত্বে দেশের এই অগ্রযাত্রা যাতে অব্যাহত থাকে সেজন্য সবার সহযোগিতা চেয়ে তথ্যমন্ত্রী নিজ নির্বাচনি এলাকা রাঙ্গুনিয়া উপজেলার সুধীজনের উদ্দেশ্যে বলেন, ‘আমি সব দল ও মতের মানুষের এমপি হওয়ার চেষ্টা করেছি। গত সাড়ে ১৪ বছর সবার জন্য আমার দুয়ার খোলা ছিল। ভবিষ্যতেও যদি কোন নিবেদন নিয়ে আপনাদের দুয়ারে আসি দয়া করে আপনাদের দুয়ারটাও দলমত নির্বিশেষে খোলা রাখবেন, সেটিই আপনাদের কাছে প্রত্যাশা।’

রাঙ্গুনিয়ার উন্নয়ন নিয়ে হাছান মাহমুদ বলেন, ‘গত সাড়ে চৌদ্দ বছরে এমন কোনো স্কুল কলেজ ও আলিয়া মাদ্রাসা নেই নতুন ভবন হয়নি। এমন কোনো বেসরকারি মাদ্রাসা, মসজিদ, মন্দির ও প্যাগোডা নেই বরাদ্দ পায়নি। নতুনভাবে ২৮টি মসজিদ নির্মিত হয়েছে। কালিন্দীরাণী সড়ক ও মরিয়মনগর ডিসি সড়ক প্রশস্তকরণের প্রকল্প হাতে নেওয়া হয়েছে। কৃষিপ্রধান জনপদ রাঙ্গুনিয়ায় চাষাবাদে সুবিধার জন্য তিনটি রাবার ড্যাম নির্মাণ করা হয়েছে। কোনো জমি অনাবাদী রাখা যাবে না।’

মন্ত্রী বলেন, ‘আগেও অনেকে রাঙ্গুনিয়া থেকে নির্বাচিত এমপি ও মন্ত্রী ছিল, তারা কতটুকু করতে পেরেছেন আপনারা জানেন। আমি চেষ্টা করেছি রাঙ্গুনিয়ার মানুষের কল্যাণে কাজ করার। কয়েক হাজার ছেলেমেয়ের চাকরি হয়েছে। আমার এ চেষ্টা অব্যাহত থাকবে।’

রাঙ্গুনিয়া সমিতির আহ্বায়ক খালেদ মাহমুদের সভাপতিত্বে সুধী সমাবেশে বিশেষ অতিথির বক্তব্য রাখেন চুয়েট ভিসি ড. রফিকুল আলম, চট্টগ্রাম বিশ্ববিদ্যালয়ের অধ্যাপক ড. সেকান্দর চৌধুরী, এলজিইডির তত্ত্ববধায়ক প্রকৌশলী তফাজ্জল হোসেন, পরিবেশ অদিদপ্তরের পরিচালক হিন্দোল দাশ, রাঙ্গুনিয়া উপজেলা চেয়ারম্যান স্বজন কুমার তালুকদার, জেলা পরিষদ সদস্য আবুল কাশেম চিশতি, উত্তর জেলা আওয়ামী লীগের উপদেষ্টা আলহাজ্ব জহির আহমদ চৌধুরী, সিডিএ’র বোর্ড সদস্য মুহাম্মদ আলী শাহ, জেলা রেড ক্রিসেন্টের সাধারণ সম্পাদক মাষ্টার আসলাম খাঁন, আবুধাবী বঙ্গবন্ধু পরিষদের সভাপতি ইফতেখার হোসেন বাবুল প্রমুখ।

#

আকরাম/আরমান/সঞ্জীব/সেলিম/২০২৩/২১৪০ ঘণ্টা

তথ্যবিবরণী নম্বর : ১২০

**বিএনপি একেক সময় একেক তত্ত্ব নিয়ে হাজির হয়**

**---এনামুল হক শামীম**

শরীয়তপুর, ৩১ আষাঢ় (১৫ জুলাই):

পানিসম্পদ উপমন্ত্রী ও আওয়ামী লীগের সাবেক সাংগঠনিক সম্পাদক একেএম এনামুল হক শামীম বলেছেন, বিএনপি একেক সময় একেক তত্ত্ব নিয়ে হাজির হয়। তারা সংবিধানের বাইরে গিয়ে বিভিন্ন দফা দিয়ে আন্দোলনের আভাস দেয়। তাদের গণবিরোধী রাজনীতির কারণেই তারা গণধিকৃত দলে পরিণত হয়েছে। আর ঐক্যবদ্ধ আওয়ামী লীগের বিজয় সুনিশ্চিত। আওয়ামী লীগকে হারানোর মতো সাংগঠনিক শক্তি ও জনসমর্থন বিএনপির নেই। ঐক্যবদ্ধ আওয়ামী লীগ জনগণের রায় নিয়ে আবারও ক্ষমতায় আসবে।

আজ শরীয়তপুরের সখিপুর থানার চরভাগায় বীর মুক্তিযোদ্ধা প্রকৌশলী আবুল হাসেম মিয়া অডিটোরিয়ামে থানা আওয়ামী লীগ ও সহযোগী সংগঠনের প্রতিনিধি সভায় প্রধান অতিথির বক্তব্যে উপমন্ত্রী এসব কথা বলেন। সভায় সখিপুর থানা আওয়ামী লীগ ও সহযোগী সংগঠনের থানা, ইউনিয়ন ও ওয়ার্ড পর্যায়ের প্রায় ১ হাজার ৪০০ নেতাকর্মী অংশগ্রহণ করেন।

এনামুল হক শামীম বলেন, বিএনপি অন্তঃসার শূন্য। কোনো দিন কোরো আন্দোলনেই তারা সফল হয়নি, রাজপথেও সফল হয়নি। নির্বাচনে তাদের পরাজয় নিশ্চিত। তাই তারা যাকে সামনে পায় তাকেই ধরে বিদেশিদের কাছে ধরনা দিয়েই চলছে। এখন আবার নামসর্বস্ব নিবন্ধিত ও অনিবন্ধিত রাজনৈতিক দল নিয়ে আন্দোলন আন্দোলন খেলা শুরু করছে। তবে তারা সফল হবে না। ক্ষমতায় আসতে হলে সংবিধান অনুয়ায়ী নির্বাচন কমিশনের অধীনে নির্বাচনে অংশগ্রহণ করে জনগণের ভোটে ক্ষমতায় আসতে হবে।

উপমন্ত্রী বলেন, বিএনপি নেতাদের কথা এবং কাজে মিল নেই। তারা জনমতের কথা বলেন, অথচ তারা জনমত যাচাইয়ের সাহস রাখেন না-নির্বাচনে অংশগ্রহণে ভয় পান। মুখে গণতন্ত্রের কথা বললেও তারা গণতন্ত্রের মুখোশের আড়ালে অন্তরে স্বৈরতন্ত্র ও দেশবিরোধী আদর্শকে ধারণ করে। তারা এদেশে অপরাজনীতির প্রবর্তক। কোনো অপশক্তিই জননেত্রী শেখ হাসিনাকে দাবিয়ে রাখতে পারেনি, কখনো পারবেও না।

সখিপুর থানা আওয়ামী লীগের সভাপতি ও ভেদরগঞ্জ উপজেলা চেয়ারম্যান মোঃ হুমায়ুন কবির মোল্যার সভাপতিত্বে সভায় বিশেষ অতিথি ছিলেন জেলা আওয়ামী লীগের সাধারণ সম্পাদক অনল কুমার দে, সহ-সভাপতি বীর মুক্তিযোদ্ধা হাবিবুর রহমান সিকদার ও সখিপুর থানা আওয়ামী লীগের সাধারণ সম্পাদক আতিক্রু রহমান মানিক সরকার।

#

গিয়াস/আরমান/সঞ্জীব/আব্বাস/২০২৩/১৮২২ ঘণ্টা

তথ্যবিবরণী                                                                                 নম্বর : ১১৯

**কোভিড-১৯ সংক্রান্ত সর্বশেষ প্রতিবেদন**

ঢাকা, ৩১ আষাঢ় (১৫ জুলাই) :

স্বাস্থ্য অধিদপ্তরের তথ্যানুযায়ী শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে ৩৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমিক ৯৯ শতাংশ। এ সময় ৭২২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জনের মৃত্যু হয়েছে। এ পর্যন্ত ২৯ হাজার ৪৬৪ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১০ হাজার ৩৮০ জন।

#

সুলতানা/আরমান/সঞ্জীব/রেজাউল/২০২৩/১৭৩৫ ঘণ্টা

তথ্যবিবরণী                                                                                                   নম্বর : ১১৮

**নারীদের উন্নয়নে শেখ হাসিনা যুগান্তকারী সব পদক্ষেপ নিয়েছেন**

**---খাদ্যমন্ত্রী**

নিয়ামতপুর (নওগাঁ), ৩১ আষাঢ় (১৫ জুলাই):

আগামীকাল থেকে টিসিবির কার্ডে ১ কোটি মানুষকে অন্যান্য নিত্যপণ্যের সাথে ৫ কেজি চাল বিতরণ শুরু হতে যাচ্ছে বলে জানিয়েছেন খাদ্যমন্ত্রী সাধন চন্দ্র মজুমদার।

আজ নিয়ামতপুর সরকারি কলেজ মাঠে বাংলাদেশ মহিলা আওয়ামী লীগ নিয়ামতপুর উপজেলা শাখার ত্রিবার্ষিক সম্মলনে প্রধান অতিথির বক্তব্যে মন্ত্রী এসব কথা বলেন।

খাদ্যমন্ত্রী বলেন, শেখ হাসিনা দেশের উন্নয়নে নিরলস কাজ করে যাচ্ছেন। নারীদের উন্নয়নে তিনি যুগান্তকারী সব পদক্ষেপ নিয়েছেন। নারীদের তিনি মর্যাদার আসনে বসিয়েছেন। আগামী নির্বাচনে নারীরা শেখ হাসিনাকেই প্রধানমন্ত্রী নির্বাচিত করবে।

বিএনপি দেশে উন্নয়ন করেনি উল্লেখ করে খাদ্যমন্ত্রী বলেন, তাদের উন্নয়ন ছিল নিজেদের উন্নয়ন। উন্নয়নের প্রতিবন্ধকতা সৃষ্টিকারী বিএনপির ভোট চাওয়ার মুখ নেই বলে মন্তব্য করেন তিনি।

১৫ আগস্টের কালরাতের হুকুমদাতা জিয়াউর রহমান। বঙ্গবন্ধু ও তাঁর পরিবারের সদস্যদের হত্যাকাণ্ডের বিচার না করে তিনি জঘন্য মানসিকতার পরিচয় দিয়েই খান্ত হননি। হত্যাকারীদের আশ্রয় প্রশ্রয় দিয়ে পুরস্কৃত করেছিলেন বলে উল্লেখ করেন মন্ত্রী।

মন্ত্রী আরো বলেন, নৌকা উন্নয়নের মার্কা। নৌকার সরকার ক্ষমতায় ছিল বলে দেশের উন্নয়ন হয়েছে। ঘরে ঘরে উন্নয়ন এখন দৃশ্যমান। এই উন্নয়নের কথা ভুলে গেলে চলবে না। আগামী নির্বাচনে নৌকাকে আবারও বিজয়ী করতে হবে।

নিয়ামতপুর উপজেলা আওয়ামী মহিলা লীগের সভাপতি নাদিরা বেগমের সভাপতিত্বে বিশেষ অতিথি হিসাবে বক্তব্য রাখেন নিয়ামতপুর উপজেলা পরিষদের চেয়ারম্যান ফরিদ আহম্মেদ, নিয়ামতপুর উপজেলা আওয়ামী লীগের সভাপতি আবুল কালাম আজাদ, সাধারণ সম্পাদক জাহিদ হাসান বিপ্লব, নওগাঁ জেলা মহিলা আওয়ামী লীগের সিনিয়র সহ সভাপতি সোমা মজুমদার এবং বাংলাদেশ আওয়ামী লীগের সাংস্কৃতিক বিষয়ক উপকমিটির সদস্য ইঞ্জিনিয়ার তৃণা মজুমদার।

অনুষ্ঠান উদ্বোধন করেন বাংলাদেশ মহিলা আওয়ামী লীগ নওগাঁ জেলা শাখার সভাপতি মোছা. পারভিন আক্তার।

#

কামাল/আরমান/সঞ্জীব/শামীম/২০২৩/১৭৫০ঘণ্টা

তথ্যবিবরণী নম্বর : ১১৭

**প্রধানমন্ত্রীর পদত্যাগ দাবি হাস্যকর**

**---কৃষিমন্ত্রী**

টাঙ্গাইল, ৩১ আষাঢ় (১৫ জুলাই):

কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক বলেছেন, আমরা বাংলাদেশকে শান্ত ও স্থিতিশীল রাখতে চাই। একটি নির্বাচিত সরকারের বিরুদ্ধে এক দফা দাবি ও প্রধানমন্ত্রীর পদত্যাগ হাস্যকর বিষয়। বিএনপি এবং অন্যান্য বিরোধী দল যারা এসব বলছে, এটিই তাদের দুঃস্বপ্নে পরিণত হবে। নির্বাচিত সরকার কোনো দিনই কারো দাবিতে পদত্যাগ করে না। বিএনপির এ পদত্যাগের দাবি কোনো দিনই বাস্তবায়িত হবে না।

আজ টাঙ্গাইলের পৌর উদ্যানে জেলা প্রশাসনের উদ্যোগে পরিবেশ রক্ষায় এক দিনে এক লাখ গাছের চারা রোপণ ও সপ্তাহব্যাপী বৃক্ষমেলার উদ্বোধন অনুষ্ঠানে মন্ত্রী এসব কথা বলেন।

মন্ত্রী বলেন, আমি মনে করি আগামী নির্বাচন যাতে সুষ্ঠু ও নিরপেক্ষ হয়, সেই পথে বিএনপি আসবে। বিএনপি দাবি জানাতে পারে কীভাবে নির্বাচনকে সুষ্ঠু, সুন্দর ও নিরপেক্ষ করা যায়; নির্বাচন কমিশন সেটি করবে। নির্বাচন কমিশনকে আমরা সবাই মিলে সহযোগিতা করব। যাতে সারা পৃথিবী এবং বাংলাদেশের মানুষের কাছে সুন্দর ও অত্যন্ত গ্রহণযোগ্য নির্বাচনের দৃষ্টান্ত দেখাতে পারি।

মন্ত্রী বলেন, বাংলাদেশের উন্নয়ন সহযোগীরা খুব ভালো করে জানে যে এ দেশে সবকিছুই আমাদের সংবিধান অনুযায়ী হবে। সংবিধানের বাইরে কিছুই করার কোনো সুযোগ নেই। নির্দলীয় বা তত্ত্বাবধায়ক সরকারের বিষয়ে তারা কিছু বলেনি, তবে নির্বাচন সুষ্ঠু করার ব্যাপারে তাদের দাবি খুবই জোরালো। প্রধানমন্ত্রী সুষ্ঠু নির্বাচন করার আশ্বাস দিয়েছেন তাদের। আগামী নির্বাচন খুবই সুষ্ঠু, নিরপেক্ষ ও গ্রহণযোগ্য হবে।

সাংবাদিকদের এক প্রশ্নের জবাবে মন্ত্রী বলেন, যেসব অতি মুনাফালোভী ব্যবসায়ী ও আমদানিকারক কাঁচা মরিচ, পেঁয়াজসহ বিভিন্ন কৃষিপণ্যের দাম বাড়াচ্ছে, তাদের বিরুদ্ধে আইনি ব্যবস্থা গ্রহণ অব্যাহত আছে। তাদের বিরুদ্ধে কঠোর ব্যবস্থা গ্রহণ করা হচ্ছে।

এ সময় জেলা প্রশাসক জসীম উদ্দীন হায়দার, পুলিশ সুপার সরকার মোহাম্মদ কায়সার, টাঙ্গাইল পৌরসভার মেয়র এস এম সিরাজুল হক আলমগীর, বিভিন্ন সরকারি দপ্তরের প্রধান, রাজনৈতিক ব্যক্তিবর্গ, এনজিও প্রতিনিধি এবং শিক্ষাপ্রতিষ্ঠানের শিক্ষার্থীরা উপস্থিত ছিলেন।

পরে কৃষিমন্ত্রী টাঙ্গাইলের মধুপুর উপজেলা পরিষদ মিলনায়তনে মেধাবী শিক্ষার্থীদের মাঝে প্রধানমন্ত্রীর উপহারের ট্যাবলেট বিতরণ করেন।

একইদিন বিকালে ধনবাড়ী উপজেলায় ইসলামপুর সরকারি প্রাথমিক বিদ্যালয়ে এলডিডিপি প্রকল্পের আওতায় স্কুল মিল্ক ফিডিং কার্যক্রমের উদ্বোধন করেন।

#

কামরুল/আরমান/সঞ্জীব/আব্বাস/২০২৩/১৭৩০ ঘণ্টা

তথ্যবিবরণী নম্বর : ১১৬

**সামাজিক বনায়নে স্থানীয় জনগণ লাভবান হচ্ছে**

**-খাদ্যমন্ত্রী**

নিয়ামতপুর (নওগাঁ), ৩১ আষাঢ় (১৫ জুলাই) :

খাদ্যমন্ত্রী সাধন চন্দ্র মজুমদার বলেছেন, গাছ শুধু লাগালেই বনায়ন হয় না, গাছের পরিচর্যা করতে হয়। সামাজিক বনায়ন কার্যক্রমে স্থানীয় জনগণকে সম্পৃক্ত করায় বনায়নের পাশাপাশি জনগণও লাভবান হচ্ছে।

মন্ত্রী আজ নওগাঁর নিয়ামতপুরে বীর মুক্তিযোদ্ধা সাধন চন্দ্র মজুমদার নিয়ামতপুর-পোরশা সড়কে বৃক্ষরোপণ উপলক্ষ্যে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

সাধন চন্দ্র মজুমদার বলেন, গ্রামীণ মানুষ সরকারি সহায়তা হিসেবে ভিজিডি পাচ্ছে, খাদ্যবান্ধব কর্মসূচিতে ১৫ টাকায় চাল পাচ্ছে। ঘরে ঘরে বিদ্যুৎ দিয়েছেন শেখ হাসিনা। গৃহহীণকে ঘর করে দিচ্ছেন তিনি। জনগণের জন্য শেখ হাসিনার দ্বার সবসময় খোলা।

মন্ত্রী বলেন, গাছপালা পৃথিবীর ফুসফুস। গাছপালা না থাকলে পৃথিবীতে কার্বন ডাই অক্সাইড বেড়ে যেত। গাছপালা বাতাস থেকে কার্বন ডাই অক্সাইড গ্রহণ করে পৃথিবীকে বসবাসযোগ্য রাখতে ভূমিকা রাখছে। তা নাহলে অক্সিজেনের অভাবে মানুষ মারা যেত। এ কারণে প্রধানমন্ত্রী শেখ হাসিনা বৃক্ষরোপণের ওপর জোর দিয়েছেন।

নিয়ামতপুর উপজেলা নির্বাহী অফিসার ইমতিয়াজ মোরশেদের সভাপতিত্বে বৃক্ষরোপণ অনুষ্ঠানে নিয়ামতপুর উপেজলা পরিষদের চেয়ারম্যান ফরিদ আহম্মেদ ও নিয়ামতপুর সদর ইউনিয়নের চেয়ারম্যান বজলুর রহমান নঈম বক্তৃতা করেন।

সামাজিক বনায়নের মাধ্যমে রাজশাহী বরেন্দ্র অঞ্চলের পরিবেশ সুরক্ষা প্রকল্পের আওতায় স্টিপ বাগান সৃজনকল্পে এ বৃক্ষরোপণ কর্মসূচি হাতে নেওয়া হয়েছে। এ প্রকল্পের আওতায় প্রকল্প এলাকায় ২০-২৫ হাজার বৃক্ষরোপণ করা হবে।

#

কামাল/জুলফিকার/রবি/কলি/শামীম/২০২৩/১৪০৫ ঘণ্টা

তথ্যবিবরণী নম্বর : ১১৫

**রামপুরা গ্রিড উপকেন্দ্রের ট্রান্সফরমার স্থাপনের  কাজ অনিবার্য কারণবশত স্থগিত**

ঢাকা, ৩১ আষাঢ় (১৫ জুলাই) :

পাওয়ার গ্রিড কোম্পানি অব বাংলাদেশ লিঃ (পিজিসিবি) -এর রামপুরা ২৩০/১৩২ কেভি গ্রিড উপকেন্দ্রের সক্ষমতা বৃদ্ধির লক্ষ্যে নতুন একটি ২৩০/১৩২ কেভি, ৪৫০ এমভিএ ট্রান্সফরমার স্থাপনের কাজ অনিবার্য কারণবশত স্থগিত করা হয়েছে। ইতোঃপূর্বে জারিকৃত ট্রান্সফরমার স্থাপন কাজের শিডিউল অনুযায়ী আগামীকাল ১৬ জুলাই থেকে শুরু হওয়ার কথা ছিল।

ট্রান্সফরমার স্থাপন কাজের নতুন সময়সূচি পরবর্তীতে জানিয়ে দেওয়া হবে।

#

আসলাম/জুলফিকার/রবি/কলি/শামীম/২০২৩/১৪৫৬ ঘণ্টা